b'\n_START_ARTICLE_\nFlagstaff, Arizona\n_START_SECTION_\nIstoric, etimologie\n_START_PARAGRAPH_\nNumele ora\xc8\x99ului comemoreaz\xc4\x83 un pin maiestuos din specia Pinus ponderosa care a fost folosit \xc3\xaen chip de catarg (flagpole \xc3\xaen englez\xc4\x83) al steagului folosit la s\xc4\x83rb\xc4\x83torea centenarului Statelor Unite ale Americii la 4 iulie 1876 de c\xc4\x83tre membrii unei organiza\xc8\x9bii de cerceta\xc8\x99i originari din Boston, Massachusetts. S\xc4\x83rb\xc4\x83torirea, care s-a desf\xc4\x83\xc8\x99urat pe teritoriul actual al ora\xc8\x99ului, a fost numit\xc4\x83 "Flagstaff Tea Party", ca o aluzie evident\xc4\x83 la revolta coloni\xc8\x99tilor americani din rada portului Boston, din 1773, Boston Tea Party, \xc3\xaempotriva englezilor ca urmare a taxelor practicate de coroana britanic\xc4\x83, pe ceaiul provenit din China \xc8\x99i India, \xc3\xaen coloniile sale din America de Nord.\n_START_SECTION_\nPlasare geografic\xc4\x83\n_START_PARAGRAPH_\nFlagstaff se g\xc4\x83se\xc8\x99te la marginea sud-vestic\xc4\x83 a Platoului Colorado (conform, Colorado Plateau) \xc8\x99i la marginea vestic\xc4\x83 a celei mai largi p\xc4\x83duri continue de pinus ponderosa de pe planeta nostr\xc4\x83, la o altitudine variind \xc3\xaentre 2.106 \xc8\x99i 2.120 de m. Flagstaff se g\xc4\x83se\xc8\x99te sub Muntele Elden (2834 m) \xc8\x99i \xc3\xaen proximitatea San Francisco Peaks, un grup montan vulcanic care alc\xc4\x83tuie\xc8\x99te cel mai \xc3\xaenalt lan\xc8\x9b al Arizonei, apropiindu-se de 4.000 de metri altitudine. Grupul montan San Francisco Peaks, \xc3\xaen rom\xc3\xa2n\xc4\x83 V\xc3\xa2rfurile Sf\xc3\xa2ntului Francisco, cunoscute local sub prescurtarea de alintare, "The Peaks", constau din mai multe v\xc3\xa2rfuri dintre care Humphreys, Agassiz, Fremont \xc8\x99i Doyle sunt cele mai cunoscute. V\xc3\xa2rful Humphreys, cunoscut \xc8\x99i ca Muntele Humphreys, se g\xc4\x83se\xc8\x99te la 16\xc2\xa0km nord de ora\xc8\x99, este un vulcan stins de mai bine de 70 de milioane de ani, fiind \xc3\xaen acela\xc8\x99i timp \xc8\x99i cel mai \xc3\xaenalt punct al Arizonei cu 3.850 m._NEWLINE_Doi asteroizi, 2118 Flagstaff \xc8\x99i 6582 Flagsymphony, sunt denumi\xc8\x9bi dup\xc4\x83 ora\xc8\x99, respectiv dup\xc4\x83 orchestra sa simfonic\xc4\x83, Flagstaff Symphony Orchestra.'